Adec onquetanec choquin abëd icquido ambi niambuedo yacno matses dadpen datsidadacsho istuidpanëdash.
Aidon isnubi Moisesën chiampid tantiamequidobëd Esusbëd icquido cumapenec cuëdcuededec tabadsho istuidpanëdash.
Adec Esus chosho isashien iccuededquido:
Bëdanmianquid choeque.
Isnunid,
quetanec titinquianec choquin:
¿Choecta icco?
capanëdash.
Adoaquien:
¿Atotsi quiash ubëd icquidobëd mibitedi cumapenec cuëdcuededo?
capanëdash Esusën.
Adshobien iccuededquid abentsëcshun chuiquin:
Icbo,
mibi ismenuen cun madompi bëombi.
Aidi podobitsi icsan onquesa icmiaid nec.
Aidi podobitsi icsan cumapenen bëcunnedenniac nidaidën uebudec ëcbacush ëcbacushpambo yec cuididiquedenniosh.
Adecbidi uënësannec cuembo yec tsasiec uebudash uequin shëta chëquëdëshcannec.
Adquio yannesho bëombique.
Podobitsi icsa dapuduedaid dapuduenme,
cauidombi mibëd icquido chuiquin.
Adoaqui dapuduenmetiapimbo iccosh,
quepanëdash aidën papa Esus chiec.
Aden chuisho tantiash abëd icquidobëta ambo icquido caic:
Esus nadatiambocquid nec,
quequin ubi tantiesa mibitedi nec.
¿Tedectsicshun umbi chiacpaden mibitedishun tantiabempe?
¿Mibitedishun tantienquiocsho isash tedectsiashini chieshtope?
quetanquin:
Min madompi bec cho,
capanëdash Esusën.
Adsho tantiashun bëpanëdash.
Bëaqui Esus istanquin podobitsi icsa abi dapuduedaidën cumapenen bëcunniac madompi uebudash ëcbacush ëcbacushpambo yec cuididiquepanëdash.
Adsho istanquin Esusën madompin papa naden chuipanëdash:
¿Tedtsi seta matanmec adquid nec?
Tantianu.
Ubi chui,
capanëdash Esusën.
Adoaquien:
Bacuëmpi ictsequi taondaid nec.
Abi dapuduedaidën cute dëtsiadoaid nënedenniosh.
Adembidi uënësmenu,
quequin actetsen nëpaëdmedenniosh.
¿Ada ubëta cun madompi tantiaquin podobitsi icsa dapuduedaid dapuduenmeshuntsia?
quepanëdash madompin papa Esus chiec.
Adoaquien Esusën:
¿Ada podobitsi icsa dapuduedaid dapuduenmeshuntsia?
¿quecta ique?
Nuquin Papa nadatiambocquin naquidquio nec,
quequin tantiaquidën tantiacpadombuen Nuquin Papan nashunendac,
capanëdash.
Adsho tantiashien cumapenec cuëdec:
Tantiembi.
Umbi pistsëc tantiasho issun ubi udictsëc tantiamequin nashun,
Icbo,
quepanëdash madompin papa.
Adsho tantiash matses dadpen chochosho issun podobitsi icsa naden chuiquin:
Matses oncamenquio icquin pashu uaquid mibi neque.
Ambo padpidec tabadenquio yec dapuduenta,
capanëdash Esusën.
Aden chiaquien podobitsi icsa cumapenec sidquequin madompi uebudmiac cuididiquenubi dapuduempanëdash.
Adec dapuduenan uënësacbimbuec madompi uesho isash:
Uënësosh,
quecuededpanëdash isquido.
Adshobien madompi mëdintanquin Esusën uëtsëndoac isucunec nidtopanëdash.
Adashic Esus utsin shubun puduedacsho:
¿Atotsi queshumbimbi podobitsi icsa madompi dapuduedaid dapuduenmenquio icpo?
capanëdash abëd icquidon utsibo tantiamenquio icquin.
Adoaquien Esusën:
Dapuduen,
quequinuidtsëqui mimbi chuibudac adquid dapuduenesa nec.
Nuquin Papa nadatiambocquin naquid nec,
quequin tantiaquin chuidenneshun mimbi podobitsi icsa dapuduedaid:
Dapuduen,
cac dapuduenendac,
quequin chuipanëdash.